***НЕПРЕДВИДИМА ЕСЕННА СЮИТА***

*Дъждовна бях. Поляна с дива ружа*

*сред скута си зелен ме приюти.*

*С копнежа някому да бъда нужна*

*събирах дълго светлия си стих.*

*Косачите ли бяха закъснели,*

*или пропуснаха при мен да спрат?*

*С тревите, от сърчанка пощадени,*

*венци наплетох дъхави – за път.*

*Любувах се на щедрите им ласки –*

*роса и слънце пили в утринта,*

*бродягата щурец попя ми в храста*

*на лятото любовно песента.*

*И залезът – красив и невъзможен,*

*наля жарава шипнала у мен.*

*Припадащият здрач не ме тревожи.*

*Но ти постой – до утрешния ден.*

*А щом прелее есен над превала*

*и тишината пиперлива заръми,*

*дано успееш да опазиш цяла*

*душата ми за по-студени дни.*

**Валентина Йотова**

**Графичен дизайнер, София**